[pic] | EUROOPA ÜHENDUSTE KOMISJON |

Brüssel 3.10.2007

KOM(2007) 563 lõplik

Ettepanek

NÕUKOGU OTSUS

Kagu-Euroopa stabiilsuspakti erikoordinaatori määramise kohta

(komisjoni esitatud)

SELETUSKIRI

Kagu-Euroopa stabiilsuspakt (edaspidi „stabiilsuspakt”) on regionaalpoliitika raamistik, mille rahvusvaheline üldsus lõi 10. juunil 1999. aastal Kölnis, et toetada kõnealuse piirkonna riikide püüdeid edendada rahu, demokraatiat, inimõiguste austamist ja majanduslikku jõukust ning saavutada piirkonnas stabiilsus. Stabiilsuspakti lõikes 13 nähakse ette, et sellel on erikoordinaator, kelle Euroopa Liit määrab pärast konsulteerimist Euroopa Julgeoleku- ja Koostööorganisatsiooni (OSCE) eesistuja ja teiste stabiilsuspaktis osalejatega ning kelle kinnitab OSCE eesistuja.

Vastavalt nõukogu 22. mai 2000. aasta määruse (EÜ) nr 1080/2000 (mis käsitleb toetust ÜRO ajutisele missioonile Kosovos (UNMIK), kõrge esindaja büroole Bosnias ja Hertsegoviinas (OHR) ning Kagu-Euroopa stabiilsuspaktile) artiklile 1a määrab nõukogu igal aastal komisjoni ettepaneku põhjal stabiilsuspakti erikoordinaatori.

30. mail 2006 Belgradis toimunud stabiilsuspakti piirkondlikul foorumil kiideti heaks üleminekukava, mille kohaselt stabiilsuspakti kehtivus lõpetatakse järk-järgult 2008. aasta alguseks ning vastutus piirkondliku koostöö eest antakse üle piirkondlikule raamistikule, mis põhineb Kagu-Euroopa koostööprotsessil ja mida hakkavad juhtima piirkonna riigid. Erikoordinaatori 2007. aasta volituste põhisisu on ümberkorraldusprotsessi läbiviimine. Ühelt poolt stabiilsuspakt ja teiselt poolt Kagu-Euroopa riigid, kes teevad koostööd Kagu-Euroopa koostööprotsessi raames ja keda abistavad komisjon ja teised partnerid, on teinud tööd piirkondliku koostöönõukogu asutamise ja Kagu-Euroopa koostööprotsessiga suhete määratlemise nimel.

Piirkondlikku koostöönõukogu käsitlevad peamised tekstid lepiti kokku stabiilsuspakti 10. mai 2007. aasta piirkondlikul foorumil ja Kagu-Euroopa koostööprotsessi 11. mai 2007. aasta Zagrebi tippkohtumisel. Kagu-Euroopa koostööprotsessi tippkohtumisel nimetati piirkondliku koostöönõukogu esimene peasekretär ja valiti sekretariaadi asukoht. Nõukogu tervitas neid otsuseid, mis kinnitavad Euroopa Liidu valmisolekut osaleda koos teiste abiandjate ja partneritega stabiilsuspakti järkjärgulises ümberkujundamises piirkondlikuks koostöönõukoguks.

Sekretariaadi asutamise peamised ettevalmistused lõpetatakse eeldatavalt 2007. aasta lõpuks. Komisjon on andnud stabiilsuspaktile vähesel määral (umbes 100 000 eurot) täiendavat toetust, et katta täielikult ümberkorraldamise, sealhulgas piirkondliku koostöönõukogu sekretariaadi asutamisega seotud halduskulud. Volitused, mis seni on stabiilsuspaktil, antakse piirkondlikule koostöönõukogule üle eeldatavalt 2008. aasta veebruari lõpuks. Kava kohaselt kehtivad stabiilsuspakti ja piirkondliku koostöönõukogu volitused kuni kolme kuu vältel samaaegselt. Sel ajavahemikul juhendatakse piirkondlikku koostöönõukogu ja antakse talle üle oskusteave. Üleandmise ajakava järgimiseks on tehtud ettepanek pikendada erikoordinaatori volitusi ajavahemikuks jaanuarist juunini 2008.

Seetõttu tehakse nõukogule ettepanek võtta enne 31. detsembrit 2007 vastu otsus määrata 1. jaanuarist kuni 30. juunini 2008 erikoordinaatoriks taas dr Busek. Komisjon on konsulteerinud OSCE eesistuja ja teiste stabiilsuspaktis osalejatega ning teeb nõukogule ettepaneku määrata uuesti stabiilsuspakti erikoordinaatoriks Erhard Busek. Erikoordinaatori 2007. aasta volitused jäävad võrreldes nõukogu 11. detsembri 2006. aasta otsuses (EÜ) nr 2006/921 (Kagu-Euroopa stabiilsuspakti erikoordinaatori määramise kohta) sätestatud volitustega samaks, kuid eriliselt on rõhutatud volituste üleandmist piirkondlikule koostöönõukogule ja tema peasekretäri juhendamist.

Ettepanek

NÕUKOGU OTSUS

Kagu-Euroopa stabiilsuspakti erikoordinaatori määramise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. mai 2000. aasta määrust (EÜ) nr 1080/2000, mis käsitleb toetust ÜRO ajutisele missioonile Kosovos (UNMIK), kõrge esindaja büroole Bosnias ja Hertsegoviinas (OHR) ning Kagu-Euroopa stabiilsuspaktile[1], eriti selle artiklit 1a,

võttes arvesse komisjoni ettepanekut

ning arvestades järgmist:

(1) 10. juunil 1999 leppisid Euroopa Liidu liikmesriikide välisministrid ja Euroopa Ühenduste Komisjon koos teiste Kagu-Euroopa stabiilsuspaktis osalejatega kokku Kagu-Euroopa stabiilsuspakti (edaspidi „stabiilsuspakt") loomises.

(2) Nõukogu määruse (EÜ) nr 1080/2000 artikliga 1a nähakse ette, et igal aastal määratakse stabiilsuspakti erikoordinaator.

(3) Koos määramisega on vaja kehtestada erikoordinaatori volitused. Volitused, mis 2006. aastaks on kehtestatud nõukogu 11. detsembri 2006. aasta otsusega 2006/921/EÜ Kagu-Euroopa stabiilsuspakti erikoordinaatori määramise kohta[2], on asjakohased. Vastavalt 10. mail 2007 Zagrebis toimunud stabiilsuspakti piirkondliku foorumi ning 10. ja 11. mail 2007 toimunud Kagu-Euroopa koostööprotsessi ministrite kohtumise ja tippkohtumise järeldustele ning nõukogu 2007. aasta mai järeldustele, milles kutsuti stabiilsuspakti erikoordinaatorit, uut peasekretäri ja Kagu-Euroopa koostööprotsessi eesistujariiki Bulgaariat üles tagama, et stabiilsuspakti vastutus antakse sujuvalt ja õigeaegselt ning lõplikult üle uutele struktuuridele, on erikoordinaatori volituste hulgas eriti tähtsal kohal vastutuse üleandmine piirkonna riikidele ning erikoordinaatori volituste sujuv ja õigeaegne üleandmine piirkondliku koostöönõukogu sekretärile enne, kui tema volitused lõppevad.

(4) On asjakohane kehtestada selged ülesanded ning kooskõlastamis- ja aruandlusjuhised,

ON TEINUD JÄRGMISE OTSUSE:

Artikkel 1

Erhard BUSEK määratakse Kagu-Euroopa stabiilsuspakti erikoordinaatoriks.

Artikkel 2

Erikoordinaator täidab 10. juuni 1999. aasta stabiilsuspakti punktis 13 sätestatud ülesandeid.

Artikkel 3

Artiklis 2 nimetatud eesmärgi saavutamiseks volitatakse erikoordinaatorit:

a) aitama kaasa stabiilsuspakti eesmärkide saavutamisele neis riikides ja riikidevahelistes suhetes, kus stabiilsuspakt annab lisaväärtust;

b) juhatama Kagu-Euroopa piirkondliku foorumi tegevust;

c) olema tihedas ühenduses kõikide stabiilsuspaktis osalevate ja seda toetavate riikide, organisatsioonide ja institutsioonidega ning asjaomaste piirkondlike algatusrühmade ja organisatsioonidega, et edendada piirkondlikku koostööd ja suurendada piirkondlikku vastutust;

d) tegema tihedat koostööd kõikide Euroopa Liidu ja selle liikmesriikide institutsioonidega, et edendada Euroopa Liidu rolli stabiilsuspaktis vastavalt pakti punktidele 18, 19 ja 20 ning tagada stabiilsuspakti ning stabiliseerimis- ja assotsieerimisprotsessi raames tehtava töö vastastikune täiendavus;

e) kohtuma vajaduse korral korrapäraselt ja kollektiivselt töörühmade juhtidega, et tagada üldine strateegiline koordineerimine, ning osutama sekretariaaditeenuseid Kagu-Euroopa piirkondlikule foorumile ja selle algatustele;

f) võtma oma töös aluseks stabiilsuspaktis osalejatega nõupidamise tulemusel eelnevalt kokkulepitud nimekirja, mis sisaldab 2008. aasta esimeses pooles rakendatavaid esmatähtsaid meetmeid, ning kohandama stabiilsuspakti töömeetodeid ja struktuure vastavalt piirkondlikule vastutusele ülemineku vajadustele, tagades järjepidevuse ja ressursside tõhusa kasutamise;

g) toetama piirkondlikule vastutusele üleminekut kooskõlas 30. mai 2006. aasta piirkondliku foorumi järeldustega ning tegema selleks tihedat koostööd Kagu-Euroopa koostööprotsessi, piirkondliku koostöönõukogu ja selle peasekretäriga; erilist tähelepanu pööratakse piirkondliku koostöönõukogu ja selle sekretariaadi loomisele ning erilist rõhku pannakse stabiilsuspakti töörühmade ja algatuste koordineerimisele;

h) tagama volituste sujuva ja õigeaegse üleandmise piirkondliku koostöönõukogu peasekretärile ning stabiilsuspakti haldustegevuse lõpetamise.

Artikkel 4

Erikoordinaator sõlmib komisjoniga rahastamislepingu.

Artikkel 5

Erikoordinaatori tegevus kooskõlastatakse ühise välis- ja julgeolekupoliitika kõrge esindajana tegutseva nõukogu peasekretäri, nõukogu eesistujariigi ja komisjoni tegevusega, eelkõige mitteametliku nõuandekomitee raames. Kohapeal säilitatakse tihedad sidemed nõukogu eesistujariigi, komisjoni, liikmesriikide missioonijuhtide, Euroopa Liidu eriesindajate, kõrge esindaja bürooga Bosnias ja Hertsegoviinas ning ÜRO tsiviilhaldusmissiooniga Kosovos.

Artikkel 6

Erikoordinaator annab vastavalt vajadusele aru nõukogule ja komisjonile. Ta teavitab oma tegevusest korrapäraselt Euroopa Parlamenti.

Artikkel 7

Käesolev otsus jõustub järgmisel päeval pärast selle avaldamist Euroopa Liidu Teatajas .

Seda kohaldatakse 1. jaanuarist kuni 30. juunini 2008.

Brüssel,

Nõukogu nimel

Eesistuja

[1] EÜT L 122, 24.5.2000, lk 27. Määrust on muudetud nõukogu 27. novembri 2003. aasta määrusega (EÜ) nr 2098/2003 (ELT L 316, 29.11.2003, lk 1).

[2] ELT L 351, 13.12.2006, lk 19.